5 Moperesiti yo Mogolo e bong Eli o ne a na le barwa ba babedi ba a neng a ba rata thata. Le fa go ntse jalo, bana bao ba ne ba sa tlotle Jehofa. Ba ne ba neilwe kabelo e e botlhokwa ya go nna baperesiti kwa motlaaganeng. Mme gone, ba ne ba dirisa taolo e ba neng ba e neilwe ka tsela e e sa siamang. Ba ne ba dira dilo tse di bontshang gore ga ba tlotle tlolaganyo ya ga Jehofa ya go ntsha ditlhabelo e bile ba ne ba dira boitsholo jo bo sa siamang jwa tlhakanelodikobo. (1 Sam. 2:12-17, 22) Go ya ka Molao wa ga Moshe, ba ne ba tshwanetse go bolawa. Mme gone, Eli o ile a ba kgalemela fela a bo a ba letla gore ba tswelele ba direla kwa motlaaganeng. (Dute. 21:18-21) Jehofa o ne a ikutlwa jang ka se Eli a se dirileng? O ne a mo raya a re: Ke ka ntlha yang fa o “tlotla bomorwao go mpheta?” Jehofa o ne a swetsa ka gore a bolae bomorwa Eli.—1 Sam. 2:29, 34.